Rusland stel sanksies in teen TurkyeDie vegvliegtuig wat afgeskiet is. Skermskoot: Haberturk TV via AP Pres. Tayyip Erdogan van Turkye het glo gesê hy is “hartseer” oor die gebeure en dat hy wens dit nooit gebeur het nie. Rusland se president, Wladimir Poetin, het egter voortgegaan om sanksies in te stel en gesê verskeie nuwe sanksies word bespreek. Rusland is die grootste verskaffer van natuurlike gas aan Turkye en is ook die land se tweede grootste handelsvennoot. Poetin het aangekondig dat die volgende sanksies onmiddellik van krag is: die invoer en uitvoer van sekere goedere tussen die lande is onmiddellik gestaak; geen verlenging van enige werkkontrakte van Turke in Rusland is vanaf 1 Januarie toelaatbaar nie; geen verdere vlugte tussen Rusland en Turkye nie; geen Russiese maatskappye mag vakansiepakkette verkoop wat verblyf in Turkye aanbied nie en gemeenskaplike projekte tussen Turkye en Rusland soos die gaspyplyn is gestaak. Die Kremlin het gesê dit is “om Russiese burgers te beskerm”. Die sanksies gaan Turkye sowel as Rusland na verwagting hard slaan. Erdogan het intussen samesprekings versoek om die geskil op ŉ positiewe manier te probeer oplos tydens die VN se klimaatkonferensie in Parys. Poetin weier egter om met Turkye te praat, aangesien Erdogan nie om verskoning gevra het vir die Turke se aksies nie. Erdogan het gesê Rusland moet om verskoning vra omdat dit hul vliegtuig was wat die Turkse-lugruim ongevraagd binnegedring het. Volgens Poetin is dit nie verskoonbaar om ŉ vliegtuig wat “vyf sekondes” lank in jou lugruim was, af te skiet nie.